افغانستان د معارف ستوری لټوي
په افغانستان کې یوه نادولتي ټولنه په ۲۵ ولایتونو کې له لسګونه زره زده کوونکو نه تعلیمي ازموینې اخلي چې د معارف افغان ستوری پېدا کړي.
د پروګرام جوړوونکي وايي چې په دغې ازموینې کې به ۱۰۰زره زده کوونکي برخه اخلي، چې په لومړي سر کې به د هر ولایت د معارف ستوري او بیا به د ستورو ترمنځ بلې سیالۍ کې د افغانستان ستوری وپېژندل شي. اټکل کیږي چې شاوخوا ۱۰۰۰۰ نجونې به هم د معارف ستوري په ازموینې کې براخه واخلي. د نهاد جوانان مسلمان په نامه دغه ټولنه وايي، ازموینه د افغانستان د پوهنې وزارت په سلا مشورې او لارښونې کوي، خو نوښت د دوی دی او هدف یې تعلیم او زده کړو ته د ځوانانو هڅول دي. دا لومړل ځل دی چې، د هېواد په کچه دا ډول یوه سیالۍ کیږي او نوملیکنه یې د شنبې په ورځ پيلیږي. د دغې ټولنې د اړیکو مشر مدثر اسلامي امریکا غږ اشنا ته وویل چې د هر ولایت لپاره درې سوه زره (۳۰۰۰۰۰) افغانۍ بودیجه ټاکل شوې ده چې د زده کوونکو د فیسونو او نورو ملي پانګوالو له لوري برابریږي. د معارف ستورو ته کور دننه او بهر لسګونه تعلیمي بورسونه او نورې پام وړ جایزې هم په پام کې نیول شوي دي. جعفر هاند په ۲۰۱۷ کې په واشنګټن ډي سي کې په امریکايي پوهنتون کې په نړیوالو مطبوعاتو او اړیکو کې ماستري کړې ده. د ننګرهار په پوهنتون کې یې قضا لوستې ده. له ۲۰۰۷ نه تر ۲۰۱۴ کاله پورې د بي بي سي د نړیوالې او افغان څانګې خبریال او پروډیوسر و. د ۲۰۱۴ کال له پیل راهیسې په واشنګټن کې د امریکا غږ اشنا راډیو/تلویزون خبریال دی.